Cecilie Uttrup Ludwig
Cecilie Uttrup Ludwig er en dansk cykelrytter, der kører for det franske hold FDJ-Suez. Hun har bl.a. vundet det danske mesterskab i landevejscykling i 2022 og etapeløbet Tour of Scandinavia i 2022.
Efter at have afprøvet forskellige sportsgrene begyndte Cecilie Uttrup Ludwig at cykle som 13-årig. Som junior deltog hun i VM i landevejscykling i både 2012 og 2013, inden hun i 2014 blev professionel for Team Rytger. I 2016 skiftede hun til Team BMS BIRN, og samme år blev hun dansk mester i enkeltstart; en bedrift, hun gentog i både 2017 og 2018.
Cecilie Uttrup fik sit folkelige gennembrud i 2019, da hun blev nummer 3 i endagsløbet Flandern Rundt. Umiddelbart efter løbet gav hun et tv-interview, der hurtigt gik viralt. I interviewet gav hun en begejstret beskrivelse af de passionerede fans på ruten og af den afgørende spurt lige før mål, bl.a. med ordene "Pam! Let's put the hammer down!"
I 2020 vandt hun bjergkonkurrencen i Giro d'Italia Donne, der er kvindernes udgave af Giro d'Italia, og samme år blev hun nummer 2 i La Fleche Wallonne. Cecilie Uttrup repræsenterede også Danmark ved De Olympiske Lege i 2021 (udsat fra 2020 pga. coronapandemien), hvor hun blev nummer 10 i kvindernes linjeløb.
Efter at være blevet dansk mester i landevejscykling i 2022 blev hun forud for Tour de France Femmes den 24.-31. juli udråbt til en af løbets favoritter. Cecilie Uttrup vandt løbets 3. etape, men måtte nøjes med en samlet syvendeplads. Hun kom dog stærkt igen, og i august 2022 vandt hun etapeløbet Tour of Scandinavia.
2023 blev endnu et fantastisk år for Cecilie Uttrup Ludwig. Tidligt på sæsonen blev det til en tredjeplads i det prestigefyldte italienske Strade Bianche. I Giro d’Italia blev det til en række topplaceringer på etaper, men det helt store resultat kom ved VM i Glasgow, hvor Uttrup Ludwig opnåede en bronzemedalje kun slået af belgiske Lotte Kopecky (f. 1995) og hollandske Demi Vollering (f. 1996). Kort efter vandt hun to etaper og blev samlet nr. to i Tour of Scandinavia.
Cecilie Uttrup Ludwig blev kåret til Årets Cykelrytter i 2022.